Document ID: 32007R0485

REGULAMENTUL (CE) NR. 485/2007 AL COMISIEI
din 30 aprilie 2007
de stabilire a ajutorului compensatoriu pentru bananele produse și comercializate în Comunitate în anul 2006
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), în special articolul 12 alineatul (6) primul paragraf,
întrucât:
(1)
În temeiul articolului 12 alineatul (3) din Regulamentul (CEE) nr. 404/93, compensarea acordată producătorilor comunitari pentru o eventuală pierdere de venit se calculează pe baza diferenței dintre venitul forfetar de referință și venitul mediu din producție obținut din bananele produse și comercializate în Comunitate în anul în cauză.
(2)
Începând de la 1 ianuarie 2007, Regulamentul (CEE) nr. 404/93, astfel cum a fost modificat prin Regulamentul (CE) nr. 2013/2006, nu mai prevede schema de ajutor compensatoriu pentru banane. Cu toate acestea, în conformitate cu articolul 4 alineatul (1) a doua liniuță din Regulamentul (CE) nr. 2013/2006, articolul 12 din Regulamentul (CEE) nr. 404/93 continuă să se aplice în ceea ce privește schema de ajutor compensatoriu pentru 2006.
(3)
Articolul 2 alineatul (2) din Regulamentul (CEE) nr. 1858/93 al Comisiei din 9 iulie 1993 de stabilire a normelor de aplicare a Regulamentului (CEE) nr. 404/93 al Consiliului privind schema de ajutoare pentru compensarea pierderilor de venit provenite din comercializare în sectorul bananelor (2) stabilește venitul forfetar de referință la 64,03 EUR/100 kg greutate netă de banane verzi în etapa de scoatere din atelierul de ambalare.
(4)
În anul 2006, venitul mediu din producție calculat, pe de o parte, în funcție de media prețurilor la bananele comercializate în afara regiunilor producătoare în etapa de livrare în primul port de descărcare (mărfuri nedescărcate) și, pe de altă parte, prețurile la vânzare pe piețele locale pentru bananele comercializate în regiunile producătoare, din care se deduc sumele forfetare stabilite la articolul 3 alineatul (2) din Regulamentul (CEE) nr. 1858/93, era mai mic decât venitul forfetar de referință stabilit pentru 2006. Ajutorul compensatoriu care trebuie acordat pentru anul 2006 trebuie stabilit în consecință.
(5)
În temeiul articolului 12 alineatul (6) al doilea paragraf din Regulamentul (CEE) nr. 404/93, ajutorul suplimentar se acordă pentru una sau mai multe zone de producție atunci când venitul mediu din producție este în mod semnificativ mai mic decât venitul mediu al Comunității.
(6)
Venitul mediu anual din producție provenit din comercializarea bananelor produse în Martinica, Guadelupa, Creta și Lakonia s-a dovedit a fi semnificativ mai mic decât media comunitară în 2006. Prin urmare, trebuie acordat un ajutor suplimentar regiunilor producătoare din Martinica, Guadelupa, Creta și Lakonia. Având în vedere datele pentru 2006, care arată condiții de comercializare dificile, trebuie stabilit un ajutor suplimentar care să acopere 75 % din diferența dintre venitul mediu în Comunitate și venitul mediu înregistrat la vânzarea de produse în aceste regiuni.
(7)
Nedispunându-se de toate datele, nu s-a putut stabili ajutorul compensatoriu pentru 2006. Trebuie să se prevadă dispoziții pentru ca plata soldului ajutorului pentru 2006 să se efectueze în termen de două luni de la intrarea în vigoare a prezentului regulament.
(8)
Măsurile prevăzute în prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
(1) Ajutorul compensatoriu prevăzut la articolul 12 din Regulamentul (CEE) nr. 404/93 pentru bananele proaspete având codul NC ex 0803, cu excepția celor din specia Musa paradisiaca (plantains), produse și comercializate în Comunitate în 2006 este de 18,56 EUR/100 kg.
(2) Ajutorul stabilit la alineatul (1) este majorat cu 13,95 EUR/100 kg pentru bananele produse în Martinica, cu 15,42 EUR/100 kg pentru bananele produse în Guadelupa și cu 3,58 EUR/100 kg pentru bananele produse în Creta și Lakonia.
Articolul 2
Fără a aduce atingere articolului 10 din Regulamentul (CEE) nr. 1858/93, autoritățile competente din statele membre plătesc soldul ajutorului compensatoriu care trebuie acordat pentru anul 2006 în termen de două luni de la intrarea în vigoare a prezentului regulament, după verificările prevăzute la respectivul articol 10.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 aprilie 2007.

Labels: 4
17
3
6
18